逆天奇案2|馮盈盈為演活角色自掏腰包跟泰臣學戲:上咗40場戲
馮盈盈今日(23/4)現身荃灣出席無綫熱播劇集《逆天奇案2》宣傳造勢活動。馮盈盈在劇中飾演張喜,是一名頂級黑客,與喬天祖(高鈞賢飾)是男女朋友關係,同時劇中更會與許浚森(陳展鵬)有一夜情。盈盈接受《香港01》訪問時表示:「其實我為咗呢個角色,我特登搵咗泰臣私教學戲,仲要一對一咁學,呢套劇我有幾多場戲,我就搵佢學。我估我同佢上咗有30至40場戲咁多,試過一日排戲由日頭排到夜晚9點幾。」
被問到有否被對方責罵?盈盈笑言:「有呀!佢話我份人好認真,仲有過分執著,要每一樣嘢都要做到十全十美,於是就會令到個人好緊張,令到個表現好差,咁所以佢就即日叫我要放鬆啲,咁樣先可以令到個人容易投入。咁所以有好嘅評價就係泰臣嘅功勞,如果唔好嘅評價就係我嘅問題。」